Tre dræbt, fem såret i København efter tre skyderier. Formentlig er der tale om terror. Her er hvad vi ved.
Lørdag d. 14. februar 2015, kl. 20.30
Opdateret mandag d. 16. februar 2015, kl. 15.45
Det ved vi om den formodede gerningsmand:
Politiet formoder, at den mand, de dræbte ved Nørrebro Station søndag morgen, står bag både skyderiet mod krudttønden og drabet på en 37-årig mand foran synagogen i Krystalgade.
Mandens identitet er kendt af politiet og PET, og flere medier har identificeret manden som 22-årige Omar Abdel Hamid El-Hussein, men myndighederne vil endnu ikke offentliggøre navnet.
PET kendte den formodede gerningsmand i forvejen, men vil ikke fortælle, om han blev overvåget, eller hvorfra de kender ham.
Manden er fra København, 22 år gammel. Han er født og opvokset i Danmark, og politiet bekræfter, at han har banderelationer.
Politiet har fundet »et langt våben,« som de mener har været brugt til skyderiet mod Krudttønden.
Politiet fortæller, at den formodede gerningsmand kan have hentet inspiration fra de nylige angreb i Paris.
Kriminalforsorgen sendte en »bekymringsindberetning« til PET om en markant adfærdsændring hos den formodede gerningsmand, da han sad fængslet. PET var derfor advaret om gerningsmanden.
To mænd er blevet sigtet for at have assisteret den formodede 22-årige gerningsmand. De to mænd har ifølge Københavns Politi hjulpet gerningsmanden med at bortskaffe gerningsvåbnet og givet ham et tilflugtssted efter angrebene.
Omar Adbel Hamid El-Hussein er tidligere dømt for våbenbesiddelse og knivstikkeri, og blev løsladt for 14 dage siden. I fængslet talte han ifølge Berlingskes oplysninger åbent om, at han ønskede at rejse til Syrien for at kæmpe med Islamisk Stat.
Det ved vi om skyderiet på Nørrebro:
Politiet fik lørdag aften et tip om, at en taxa havde sat en mand af på Nørrebro.
Omkring kl. 23 lørdag fik politiet - via en ansat i et ejendomskompleks - adgang til overvågningskameraer.
Her kunne politiet se en taxa med den formodede gerningsmand ankomme til adressen lørdag 16:15 - altså kort efter skyderiet på Østerbro. Videotagelserne viser også, at manden forsvandt igen 16:37.
Derefter blev adressen holdt under observation af Politiets Aktionsstyrke. Der skete ikke noget på adressen i de efterfølgende fem timer.
Den formodede gerningsmand opholdt sig på en internetcafé kaldet Powerplay på Nørrebro mellem kl. 22 og 22.25 lørdag aften. Det fortalte politiet på en pressebriefing mandag.
Klokken 4:50 natten til søndag observerede betjente, at manden vendte tilbage til området.
Manden blev råbt an, men han stoppede ikke. I stedet svarede han igen ved at åbne ild mod politiet.
Han blev derefter skudt og dræbt af betjente.
Det ved vi om angrebet i Krystalgade:
Omkring 80 mennesker var natten til søndag samlet til en konfirmationsfest eller bat mitzva i et menighedshus bag den jødiske synagoge i Krystalgade i København.
Den formodede gerningsmand ankom klokken 00.45 til synagogen og løsnede flere skud.
En yngre jødisk mand blev ramt i hovedet foran synagogen. Han var medlem af den jødiske menighed og udførte adgangskontrol til konfirmationsfesten. Det er bekræftet, at manden er den 37-årige Dan Uzan, og at han er afgået ved døden.
To betjente foran synagogen blev ramt i henholdsvis arm og ben. De er begge ude for livsfare.
Gerningsmanden flygtede til fods efter skyderiet. Han blev beskrevet som: Mand, iført sort bukser og sorte sko. Han var iført en lysegrå jakke med fler-farvede lyse felter.
Det ved vi om angrebet på debatmødet på Østerbro:
Den svenske tegner Lars Vilks og den franske ambassadør i Danmark var blandt deltagerne lørdag til et debatmøde på Østerbro i kulturhuset »Krudttønden« under titlen »Kunst, blasfemi og ytringsfrihed«.
På vej ind til mødet med alle tjekket af en metaldetektor.
Kl. 15:33 fik politiet det første alarmopkald om skud på stedet.
Gerninsmanden affyrrede en række skud ind i Kulturhuset. Formentlig med maskinpistol eller maskingevær.
Manden beskrives af politiet som: »Mand, 25–30 år, ca. 185 cm høj, atletisk af bygning med arabisk udseende, men med lysere hud end normalt og med sort glat hår. Han var iført en sort eller mørkeblå skijakke og matchende bukser og formodentlig handsker. Han havde dækket nederste del af ansigtet helt op til øjnene med et partisan-tørklæde i farverne gul/orange og rød. Han medbragte et sort maskinpistol/maskingevær«.
Lars Vilks flygtede ud i køkkenet, da angrebet begyndte, oplyser vidner.
Øjenvidner oplyser, at politiet svarede igen med skud.
Antallet af afgivne skud er ikke kendt, men omtales af vidner som 20-40 skud.
Én civil tilhører på 55 år blev dræbt under skudvekslingen. Det har siden vist sig at være den 55-årige filminstruktør, fotograf og producer Finn Nørgaard.
Tre politimænd - to livvagter fra PET og én betjent fra Københavns Politi - blev såret af skud. Ingen af dem kritisk. De tre betjente er såret i henholdsvist skulderen, ben og lysken. De pårørende er orienteret. Alle betjente såret er uden for livsfare.
Gerningsmanden stak af fra Kulturhuset, stoppede en bilist og stjal en bil. Det var en mørk VW Polo, med registreringsnummer, AT 25919, og gerningsmanden kørte ad Jagtvej. Bilen blev senere fundet på Borgervænget ved nr. 25 på Østerbro. Politiet undersøger den nu for spor.
Regeringens Sikkerhedsudvalg mødtes kl. 18 om sagen.
På et pressemøde kl. 19 sagde Københavns Politi, at man ikke ved, om der er tale om et terrorangreb, men »vi efterforsker og behandler det som om, at det var en terrorhandling«. Derfor er et større antal betjente indkaldt.
Statsminister Helle Thorning-Schmidt (S) sagde i en pressemeddelelse kort efter 19, at »alt tyder på« at angrebet var »et politisk attentat og dermed en terrorhandling«.
Politiets Efterretningstjeneste oplyste samtidig, at man var enig: »Alt tyder på, at angrebet var planlagt, og omstændighederne omkring skyderiet peger på, at der er tale om et terrorangreb«.
På et kort pressemøde kl. 20:15 sagde Thorning, at alle politikredse var i »højeste alarmberedskab«.
Både svensk og tysk politi bistod til eftersøgningen af den mistænkte gerningsmand.
Mandag aften kl. 20 holdes der en mindehøjtidelighed ved Gunnar Nu Hansens Plads på Østerbro i København for at mindes ofrene og de sårede efter weekendens skudepisoder. Den skulle have været afholdt ved Krudttønden, men fordi 18.000 mennesker mandag eftermiddag har klikket »deltag«, er den flyttet. Den er arrangeret af Københavns Borgerrepræsentation.
Se TV-klip fra de dramatiske timer i København
Politiets teori: Mulig inspiration fra terrorhandling i Paris